จับตา! ศาล รธน.นัดชี้ชะตายุบพรรค “อนาคตใหม่” วันนี้ ปมล้มล้างการปกครอง
จับตา! "ศาลรัฐธรรมนูญ" นัดอ่านคำวินิจฉัย "พรรคอนาคตใหม่" คดีล้มล้างการปกครอง วันนี้ พร้อมคุมเข้มความปลอดภัยแม้ไร้เงาแกนนำ
จับตา! "ศาลรัฐธรรมนูญ" นัดอ่านคำวินิจฉัย "พรรคอนาคตใหม่" คดีล้มล้างการปกครอง วันนี้ พร้อมคุมเข้มความปลอดภัยแม้ไร้เงาแกนนำ
21 ม.ค. 2563

ผู้สื่อข่าวรายงานว่า วันนี้(21 ม.ค.63) ศาลรัฐธรรมนูญได้กำหนดออกนั่งบัลลังก์ในเวลา 11.00 น. เพื่ออ่านคำวินิจฉัย กรณีนายณฐพร โตประยูร ยื่นคำร้องเพื่อขอให้ศาลรัฐธรรมนูญวินิจฉัยตามรัฐธรรมนูญ มาตรา 49 ว่า การกระทำของพรรคอนาคตใหม่ ผู้ถูกร้องที่ 1 นายธนาธร จึงรุ่งเรืองกิจ ผู้ถูกร้องที่ 2 นายปิยบุตร แสงกนกกุล ผู้ถูกร้องที่ 3 และคณะกรรมการบริหารพรรคอนาคตใหม่ ผู้ถูกร้องที่ 4 เป็นการใช้สิทธิหรือเสรีภาพเพื่อล้มล้างการปกครองระบอบประชาธิปไตยอันมีพระมหากษัตริย์ทรงเป็นประมุขหรือไม่
โดยรายงานระบุว่า บรรยากาศบริเวณศาลรัฐธรรมนูญ ซึ่งอยู่ภายในศูนย์ราชการฯ อาคารราชบุรีดิเรกฤทธิ์ (อาคารเอ) เจ้าหน้าที่ได้นำแผงเหล็กมากั้นเพื่อกำหนดเขตที่ทำการศาล และเพื่อเป็นการรักษาความสงบเรียบร้อยตามมาตรการของกลุ่มงานรักษาความปลอดภัย บริษัท ธนารักษพัฒนาสินทรัพย์ จำกัด (ธพส.) โดยให้ผู้ที่มาติดต่อสามารถผ่านเข้า-ออก ได้ทางประตูด้านทิศตะวันออก และทิศใต้ของอาคารฯ เท่านั้น
ทั้งนี้ ศาลจะทำการถ่ายทอดวงจรปิดลงมาบริเวณห้องสื่อมวลชน และโถงชั้น 2 โดยวันนี้ไม่มีแกนนำของพรรคเดินทางมารับฟังคำวินิจฉัย มีเพียงทนายความและผู้รับมอบอำนาจเท่านั้น